  Анжелика Тихонова корреспондент Удмурт кылэз азинтон, ӵектосъёсты гожтон, огазеяськонлы 25 ар тырмонэз пусъён но мукет ужпумъёсты эскеризы Ижкарын «Удмурт Кенешлэн» Пичи кенешаз. Пумиськон ортчиз 8-тӥ шуркынмонэ Кун Кенешлэн юртаз, ивортэ «Удмуртия» агентстволэн корреспондентэз. Вань удмуртъёслэн XIII Бадӟым ӧтчамзы бере (со ортчиз 2016-тӥ арын 11-12 тулыспалэ) «Удмурт Кенешлэн» ужамез сярысь ивортӥз огазеяськонлэн тӧроез Татьяна Ишматова. Вераз со удмурт кылэз азинтон бордын вормонъёс сярысь но. «Потамы Сарапул ёросэ. Отын вал котырес ӝӧк, кудаз пыриськизы Кун Кенешлэн депутатъёсыз но, Сарапул ёросысь азьветлӥсьёс но. Соку вал туж пӧсь вераськонмы кун кылъёсъя катэ воштӥськонъёс пыртон сярысь. <…> ӟуч ёросъёсын малы удмурт кылэз одно ик дышетыны кулэ шуыса мылкыдъёс кылдо. Вань удмурт ёросъёс, мед отын дышетозы, шуо. Нош ӟуч ёросъёсын быръён мед луоз шуыса. Но мынам Нина Бехметовалэсь («Удмурт Кенешлэн» Сарапул ёросысь ёзэтэныз кивалтӥсь — ред.) ужзэ туж пусъеме потэ, малы ке шуоно туэ понна соос ӟуч ёросын 14 удмурт классъёс усьтыны быгатӥзы», — вераз Татьяна Ишматова. Шараяз со «Дэмен» огазеяськон ласянь сюлэмшугъяськонзэ но. «Куд-ог ёросъёсын «Дэмен» ужа на ай ас мылкыдыныз. Нош огазеясь структуралэн, мон тодэмъя, одӥг исполкомез но, правлениез но ортчытэмын ӧвӧл», — вераз Татьяна Ишматова. Азьланяз лэсьтоно ужъёс пӧлы пыртӥз грантъёс утон понна ӵектосъёсты гожъяны дышетсконэз. «Коньдэтысь нимысьтыз «Удмурт Кенешлы» шуыса коньдон уг висъяськы. Коньдон висъяське проектъёслы. Портэм грантъёс луыло. Соин ик асьмелы одно ик кулэ дышетскыны гожъяны грантъёс», — валэктӥз со. Пичи кенеше люкаськемъёс азьын вераськиз Кун Кенешлэн тӧроезлэн нырысетӥ воштӥсез Светлана Кривилёва. «Туннэ (8-тӥ шуркынмонэ — ред.) йӧскалык политикая но регламентъя комиссия ортче. Лариса Буранова (Удмуртиысь йӧскалык политикая министр — ред.) йӧскалык политикалэсь коньдэтсэ уте. Ми, депутатъёс, котьку но йӧскалык политикаен, кылъёсъя, печатной продукция ласянь катъёсын герӟаськем юанъёс понна дурбасьтӥськом», — шуиз Кривилёва. Йӧскалык политикая министр Лариса Буранова «Гербер» шулдыръяськон вуоно арын Можга ёросын ортчоз шуыса тодэ вайытӥз, но Удмурт Элькунлы 100 ар тырмонзэ пусъён сярысь малпаськыны куриз ни. Сое ортчытонъя ӵектонъёсты али ик келяны луэ ни. Татьяна Ишматова ивортӥз «Удмурт Кенеш» огазеяськонлэн тӧроез вӧзын ужась экспертно-консультативной кенеш кылдытэмын шуыса. Соин кивалтоз огазеяськонлэн азьвыл тӧроез Игорь Семёнов. Пичи кенешын ик тодмо луиз, «Удмурт Кенеш» огазеяськонлэн 25 ар тырмонэзлы сизем сӥё-дано ужрад 8-тӥ толсуре Удмуртиысь йӧскалык театрын ортчоз шуыса. Отчы быдэс элькунысь ог 400 адями ӧтемын.   Тодады вайытом, Пичи кенеш Удмуртилэн Кунлыкез кылдэм дырысен 96 ар тырмонлы сиземын вал. Отчы Удмуртиысь но бускель улосвылъёсысь 80 пала удмурт азьветлӥсьёс люкаськизы. Кенеш кутскемлэсь азьвыл соос Трокай Борисовлы но Кузёбай Гердлы синпелетъёс доры сяськаос понӥзы. Озьы ик кенешонын пӧртэм данъетъёсын пусъем муртъёсты сӥлы каризы.  Тегъёс: Мерлык Ижкар Удмуртия УдмуртКенеш ПичиКенеш удмуртъёс ТатьянаИшматова  